ทานยาแก้แพ้,คัน,ลดน้ำมูก Chlorpheniramine Maleate 4 mg ทายติดต่อกันนานๆ จะเป็นไรไหมครับ เป็นภูมิแพ้ ตอนอากาศ เย็นๆ จมูกชอบตัน มีน้ำมูก เลยจัดยาตัวนี้มาให้ ตอนนี้ ยาหมดแล้ว ว่าจะไปซื้อมากิน เพิ่ม จะเป็นอะไรไหมครับ
สวัสดีค่ะ หากเป็นโรคภูมิแพ้ ชนิดแพ้อากาศ (allergic rhinitis) อาการได้แก่ มีน้ำมูก คัดจมูก คันตา คันจมูก คันลำคอ จมูกอาจได้กลิ่นลดลง อาการจะเป็นแบบเรื้อรังต่อเนื่อง โดยมีช่วงที่ดีขึ้นสลับกับช่วงอาการกำเริบ ซึ่งช่วงที่อาการกำเริบ อาจนานเพียงไม่กี่สัปดาห์หรือหลายสัปดาห์ก็ได้การรักษา สิ่งสำคัญคือต้องพยายามหาสิ่งที่เป็นตัวกระตุ้นให้เกิดอาการและหลีกเลี่ยง เช่น ขนนก นุ่น ฝ้าย ไรฝุ่น ฝุ่นละออง ควัน เชื้อราต่างๆ สะเก็ดผิวหนังจากสัตว์ เช่น สุนัข แมว หนู กระต่าย เกสรดอกไม้ ดอกหญ้า แมลงสาบ และแมลงต่างๆ วัสดุเฟอร์นิเจอร์ เช่น ใยมะพร้าว เป็นต้น รวมไปถึงการมีความเครียด การโดนอากาศที่เย็นด้วย ดังนั้น ก็ควรหลีกเลี่ยงการโดนอากาศเย็น ไม่โดนลมโดยตรง ไม่ดื่มน้ำเย็น ไม่อาบน้ำเย็นช่วงกลางคืน และควรเสริมสร้างภูมิคุ้มกันให้แข็งแรง โดยทานอาหารที่มีประโยชน์ หลีกเลี่ยงขนมหวาน ขนมกรุบกรอบต่างๆ ออกกำลังกายสม่ำเสมอ นอนหลับพักผ่อนให้เพียงพอ ไม่ดื่มแอลกอฮอล์ ไม่สูบบุหรี่หรืออยู่ใกล้ผู้ที่สูบบุหรี่ เป็นต้นหากมีน้ำมูกมาก อาจใช้วิธีล้างจมูกด้วยน้ำเกลือ หากคัดจมูก อาจใช้ยาเฉพาะที่สำหรับพ่นในจมูกโดยตรง ซึ่งก็จะเป็นการลดการใช้ยาแบบรับประทานลงได้ค่ะ แต่หากใช้ยาเฉพาะที่แล้วไม่ดีขึ้น ก็อาจเลือกการทานยา โดยการทานยานั้น ควรทานต่อเนื่องในช่วงที่มีอาการ และเมื่ออาการหายแล้ว ก็ควรหยุดทาน ไม่ควรทานต่อเนื่องยาวนานค่ะ ทั้งนี้ ในช่วงที่มีอาการกำเริบ ก็สามารถทานยาชนิดใดชนิดหนึ่งต่อเนื่องได้นาน 1-2 เดือนค่ะ เพราะเมื่อทานต่อเนื่องนาน 1-2 เดือนแล้ว ร่างกายมักจะชินกับยาที่ทานไป ทำให้ต้องเปลี่ยนชนิดยาค่ะสำหรับยา Chlorpheniramine (CPM) เป็นยา Antihistamine และ Anticholinergic มีฤทธิ์ลดน้ำมูก ลดอาการคัน แต่ผลข้างเคียงมักทำให้ง่วงซึม ปากแห้ง จมูกแห้ง คอแห้งได้ ดังนั้น การทานยาชนิดนี้ต่อเนื่องนานหลายวัน อาจส่งผลต่อการทำงานได้จากการง่วงซึมค่ะ ซึ่งหากมีผลต่อการทำงาน ก็อาจเลือกยาแก้แพ้ในกลุ่มอื่นๆ ที่มีผลข้างเคียงน้อยกว่า เช่น loratadine, cetririzine, fexofenadine เป็นต้น